kardosdrur/scandi-wiki huggingface dataset:
Femvejen

Femvejen er en rundkørsel i Gentofte anlagt i 1908/09 som sporvognssløjfe for linje 15, der kørte første gang den 30. december 1908. Indtil dette tidspunkt var her et kryds. Femvejen er samlingspunkt for de 5 veje Jægersborg Allé, Fortunvej, Vilvordevej, Ordrupvej og Bernstorffsvej. Femvejen ligger midt på Jægersborg Allé, som således har både en østlig og vestlig del, der mødes i Femvejen. Der er derfor i realiteten 6 vejstykker, som mødes i Femvejen.

Udsmykning 

I midten af rundkørslen står der en obelisk, som i 1913 blev opsat til ære for Kong Christian IX og hans hustru Dronning Louise. De boede i mange år om sommeren på det nærliggende Bernstorff Slot. Den er tegnet af Andreas Clemmensen og udført i granit af Anders Bundgaard. Muren mellem Femvejen og Bernstorffsparken er tegnet af arkitekt T.A. Thierry i oktober 1908 og formentlig færdigopført i 1909.

Gader i Gentofte Kommune
Jurisdiktion

Jurisdiktion er et område som en domstol eller et land udøver myndighed over.

Danske jurisdiktioner 
Ved den store retsreform i 1919 blev de danske jurisdiktioners opgaver delt mellem de nyoprettede rets- og politikredse.

Jurisdiktioner omkring år 1900 
Herredsfogeden fungerede som dommer, politimester og anklager i en jurisdiktion. 

En herredsfoged kun godt være herredsfoged samtidigt både i en landjurisdiktion og i en købstadsjurisdiktion. Mellem 1868 og 1919 var det herredsfogeder, der var byfogeder (eller kongevalgte borgmestere) i købstæderne.

Aalborg amts  jurisdiktioner

Fire købstadsjurisdiktioner 
 Aalborg Købstads Jurisdiktion
 Nørresundby Købstads Jurisdiktion
 Nibe Købstads Jurisdiktion
 Løgstør Købstads Jurisdiktion

Fem landjurisdiktioner 
 1) Kjær Herreds Jurisdiktion,
 2) Aalborg Birks og Fleskum Herreds Jurisdiktion,
 3) Hornum Herreds Jurisdiktion (Nibe Birk var blevet nedlagt i 1727),
 4) Slet og Aars Herreder Jurisdiktion,
 5) Hellum og Hindsted Herreder Jurisdiktion).

En grænsejurisdiktion 
 Rinds og Gislum Herreders Jurisdiktion (Rinds Herred lå i Viborg Amt).

Viborg amts  jurisdiktioner

To købstadsjurisdiktioner 
 Viborg Købstads Jurisdiktion
 Skive Købstads Jurisdiktion

Fire landjurisdiktioner 
 1) Sallinglands Herreders Jurisdiktion (Harre, Nørre, Hindborg og Rødding herreder), 
 2) Fjends og Nørlyng Herreders Jurisdiktion,
 3) Middelsom og Sønderlyng Herreders Jurisdiktion  (omfattede også en del af Houlbjerg Herred),
 4) Lysgaard og Hids Herreder Jurisdiktion (omfattede også en del af Houlbjerg Herred).

To grænsejurisdiktioner 
 Rinds og Gislum Herreders Jurisdiktion (Gislum Herred lå i Aalborg Amt, 
 Frijsenborg-Favrskov Birk (omfattede største delen af Houlbjerg Herred, resten af birket lå i Aarhus Amt).

Folkeret
Juridiske begreber
Ærkestift

Et ærkestift er et stift, hvor biskoppen er ærkebiskop – det ledende stift i en kirkeprovins.

Eksempler på ærkestift 

 Lunds stift – ærkestift cirka 1103 til og med reformationen i Danmark.
 Uppsala ærkestift – ærkestift i Sverige fra 1164.
 Åbo ærkestift – ærkestift i evangelisk-luthersk kirke i Finland siden 1817.
 Nidaros stift – ærkestift fra 1152 til og med reformationen.
 Canterbury – ærkestift fra år 601, det ene af de to ærkestifter i den engelske kirke; ærkebiskoppen er leder af hele Den anglikanske kirke.
 York – ærkestift fra år 601, det andet af de to ærkestifter i den engelske kirke.
 Hamborg-Bremen – en forening af Bremen og Hamborg stifter i middelalderen.

Stifter
Düssel

Düssel er en flod i delstaten Nordrhein-Westfalen i Tyskland, og en af  Rhinens bifloder fra højre.  Den har sit udspring Wülfrath og Velbert i Bergisches Land. Floden løber vestover gennem Neanderthal, hvor de første fossiler af neandertaler blev fundet i 1856. Düssel løber ud i Rhinen ved Düsseldorf. Navnet Düsseldorf kommer fra floden, og  dorf der betyder lille by.

Eksterne henvisninger 

Rhinens bifloder
Floder i Nordrhein-Westfalen
Hydra (mytologi)

Hydra er et kæmpe-søuhyre i den græske mytologi. Hydra kaldes også Uhyret fra Lerna.

Hydra var datter af Ekidna og Tyfon, der begge var børn af guden Gaia. Hydra var søster til Kerberos, Kimaira og Sfinksen.

Hydra havde ni hoveder, hvoraf det midterste var udødeligt. Hvis Hydra mistede et hoved voksede i stedet to nye hoveder frem. De gamle grækere kan, da myten blev skabt, have været inspireret af blæksprutten, hvor en af de mange arme kan genskabes, hvis den mistes.

Såvel Hydras blod som ånde var giftigt.

Hydra boede i en hule i Lernasøen i Argolida på halvøen Peloponnes, hvor hun blev ledsaget af en kæmpekrabbe. Under vandet var indgangen til underverdenen, og Hydra var vagt til denne indgang.

Hydra blev dræbt af helten Herkules i en af dennes tolv helte-gerninger. Herkules brugte et klæde til at beskytte sig mod Hydras giftige ånde. Herkules blev hjulpet af sin nevø Lolaos, der brugte ild til at brænde Hydras sår, når Herkules havde hugget et hoved af, således at der ikke voksede nye hoveder frem.

Herkules begravede det udødelige hoved under en stor sten, og skar kroppen op for at dyppe sine pile i Hydras giftige blod. Herkules brugte senere sine forgiftede pile til at dræbe kentauren Nessos.

Stjernebilledet Hydra er opkaldt efter søuhyret.

Rudolph Tegner har lavet en bronzeskulptur af en atletisk, nøgen Herkules' i kamp med Hydra. Den står nu (efter flere omflytninger) på nordre mole i Helsingør statshavn.

Herkules og hydraen i kunst

Se også 
 Naga (mytologi)

Ekstern henvisning 
 Anden gengivelse af Tegners atletiske Herakles

Væsener i græsk mytologi
Hydra (slægt)

En hydra er en stillestående ferskvandspolyp. Den er mellem 1 og 20 mm lang og cylindrisk og består kun af 2-3 cellelag. I den ene ende har den en fodskive, som den holder sig fast med, i den anden ende sidder munden (som også fungerer som anus) og tentaklerne. Føden består mest af små krebsdyr og insektlarver, og byttedyret lammes af de nældeceller, der oftest sidder i tentaklerne.

Formering foregår ved knopskydning og er altså ukønnet. Hydraer betragtes som hermafroditer.

En hydra har ikke noget blodkredsløb, men benytter sig af diffusion. Dyrets nervesystem er mere et nervenet, og der er ingen hjerne.

Smågopler
Den engelske kirke

Den engelske kirke (engelsk: Church of England; forkortes CofE) er den officielle kirke i England og modergrenen i Den anglikanske kirke samt grundlæggende medlem i Porvoo-fællesskabet.

Kirkens overhoved er den britiske monark, mens ærkebiskoppen af Canterbury (p.t. Justin Welby) er den gejstlige leder.

Den engelske kirke anser sig for at være både reformeret (men ikke protestantisk) og katolsk (men ikke romersk-katolsk): Reformeret i den grad den har været påvirket af Reformationens principper og at den ikke anerkender pavelig autoritet; og katolsk for så vidt den regner sig som den ubrudte videreføring af den tidlige apostoliske og senere middelalderske kirke.

Den engelske kirke har en lovgivende forsamling kaldet Generalsynoden. Principielle lovgivninger må imidlertid gå gennem det britiske parlament. Kirken har også sin egen dømmende magt, de eklesiastiske domstole, der er en del af det britiske retssystem.

Den engelske kirke strækker sig udover England til Isle of Man og Kanaløerne.

Stifter 

Den engelske kirke har 44 stifter (dioceses). Der er to stifter, hvor overhovedet har titlen ærkebiskop: York og Canterbury. Disse omtales officielt som stifter og ikke ærkestifter (archdioceses); den gamle betegnelse bruges mest af historiske årsager, samt på grund af overhovedets titel.

I tabellen nedenfor angives hvornår stifterne blev hhv. oprettet og reformeret (ophørte med at være romersk-katolske stifter). En streg i kolonnen Reformeret angiver at stiftet blev oprettet efter reformationen. På grund af genindsættelsen af katolske biskopper under Maria Tudor er der i enkelte tilfælde opgivet to årstal for reformationen.

Se også 
 Church of Scotland Act 1921 - om Den Skotske Kirkes status

Eksterne kilder og henvisninger 

 Officiel hjemmeside 

Engelske kirke, Den
Kirke
Kristendom i Storbritannien
Medlemmer af Porvoo-fællesskabet
Medlemmer af Kirkernes Verdensråd
Rulletrappe

En rulletrappe er en transportanordning, til at gå op eller ned af. Rulletrappen består af en trappe, hvis trin flytter sig opad eller nedad.  Opfindelsen er over 100 år gammel og findes i dag i stort set alle storbyer i verden. Hastigheden varierer fra model til model, men er normalt på mellem 0,5 og 0,75 m/s.

Den første rullende trappe blev indviet i 1897 i forlystelsesparken Coney Island i New York, USA. Dog blev den først sat i produktion efter Verdensudstillingen i Paris 1900, hvor Otis Elevator Company præsenterede selskabets første model. I London installeredes den første rulletrappe i 1911 i tilknytning til metrostationen Earls Court. Det siges, at verdens længste rulletrappe i dag befinder sig i Skt. Petersborg, Rusland, hvor den leder ned til en metrostation.

Den første rulletrappe i Danmark blev fremvist for den danske presse 7. oktober 1927 på maskinfabrikken "Titan" på Tagensvej i København. "Titan", der var grundlagt i 1893, fremstillede elektriske elevatorer, men satsede fra 1920'erne også på rulletrapper, eller eskalatorer, som de kaldtes dengang. Den fremviste rulletrappe var bygget til stormagasinet "Crome & Goldschmidt" i København, hvor den også senere på måneden blev flyttet hen. Den var på 18 trin, og hvis der stod 1 person på hvert trin, kunne den transportere 3500 personer i timen. Ved indvielsen i december samme år var der så mange tilskuere, at politiet måtte tilkaldes, for at styre trafikken op ad trappen.

Den første rulletrappe på en dansk jernbanestation blev installeret 1934 på Vesterport Station, selv om der allerede i 1911 ved opførelsen af Københavns Hovedbanegård var foreslået anlæggelsen af rulletrapper, men det blev afvist på grund af besparelser i projektet. Det samme skete i 1918 ved opførelsen af Nørreport Station. Hovedbanegården fik rulletrapper op til hallen senere, men Nørreport har aldrig fået det fra gadeplan til perronerne til S-tog og fjerntog. Da den tilsluttende Københavns metro blev indviet, kom der til gengæld rulletrapper til dens perron ligesom på de fleste andre underjordiske metrostationer. Også en række andre S-togsstationer og andre stationer har i tidens løb fået rulletrapper.

Kilde 
 Tekniskmuseum.dk Årbog 2007, kapitlet Den rullende Trappe af Niels Christiansen, s. 30-33.

Se også 
 Rullende fortov

Bygningsintern transport
Trapper
Hovedbanens Shoppingcenter

Hovedbanens Shoppingcenter, indviet 1992, består af ca. 25 butikker, der er placeret i søjlehallen på  Københavns Hovedbanegård. Centret er således ikke et traditionelt butikscenter, men nærmere en klynge af butikker. 

Centret drives af DEAS A/S og ejes af DSB.

Blandt butikkerne i centret er Forex, Lagkagehuset, Matas, McDonald's, Sunset Boulevard samt flere caféer. Der er også et mindre supermarked i form af Brugsen Hovedbanen, ligesom 7-Eleven driver et par kiosker. Butikkerne har åbent alle ugens dage. Derudover er der politikontor, apotek og turistinformation.

Eksterne henvisninger

 Hovedbanens Shoppingcenter hjemmeside

Bygninger, konstruktioner og anlæg i Københavns Kommune
Etableret i 1992
Indkøbscentre i København og omegn
Vesterbro
Rosenborg-stil

Rosenborg-stil eller Christian IV-stil var en arkitekturstil i Danmark 1860-1900. Den var fremtrædende i Danmark under  historicismen. Den er en efterligning af  hollandske renæssancestil, som kong Christian IV havde stor forkærlighed for og brugte på  Børsen og slottene Rosenborg og Frederiksborg. Den har facader i rød blankmur med sandstensindfatninger omkring vinduer, gesimser og volutgavle. Tårnene er ofte ottekantede og afsluttes med et kobberspir. I 1800-tallet blev den dyre sandsten ofte erstattet med efterligninger støbt i cement. 

Baggrunden for dens store udbredelse var blandt andet den opmærksomhed, som stilen fik ved arkitekt Ferdinand Meldahls genopførelse af Frederiksborg Slot efter branden i 1859. Han forestod ligeledes ombygningen af Frijsenborg Slot, der er det fornemste eksempel på 1800-tallets Rosenborg-stil. Stilen var især brugt ved hovedbygninger på herregårde, rådhuse og andre offentlige bygninger. I København kan nævnes det tidligere Kunstindustrimuseum, i dag kendt som H.C. Andersen Slottet ved Tivoli.

Væsentlige eksponenter for stilen 
 August Klein
 Vilhelm Klein
 Ferdinand Meldahl
 C.V. Nielsen
 Philip Smidth
 Hans Christian Zeltner

Stilperioder
Arkitektur i Danmark
Stengade (spillested)

Stengade 30 er et spillested, som blev etableret i 1972 blev på adressen Stengade 30 på Indre Nørrebro i København. Hovedfokus lå på upcoming bands, undergrunden og vækstlaget. Stedet afholdt omkring 250 koncerter årligt med danske og udenlandske bands og dj's. De musikalske genrer var blandt andet rock, punkrock, pop, indie, hip hop, metal, surf, electronica og dance. På grund af byfornyelsen skiftede den officielle adresse til Stengade 18, men navnet blev bibeholdt.

I 2009 måtte Stengade 30 lukke, da Københavns Kommune fratog stedets status som regionalt spillested, og dermed også den statslige og kommunale støtte med tilbagevirkende kraft.

Huset på Stengade 18 blev med ny ledelse og forening genåbnet som koncertsted d. 18. september 2010 under navnet Spillestedet Stengade.

Spillestedet Stengade er i dag funderet i Foreningen Stengade 18, som er baseret på frivillige kræfter. Den daglige drift bliver varetaget af en venue manager og en administrativ medarbejder, mens resten af husets opgaver før og under koncertafviklinger varetages af frivillige med undtagelse af en lydtekniker og security.

En lang række senere kendte musikere og bands har gennem tiden gæstet Stengade 30, og spillestedet har således været en vigtig bidragyder til dansk musikhistorie.

Bygningens historie 
Huset blev opført i 1936 i Funkis-stil, og er én af de første betonbygninger i København. Af netop den grund undergik bygningen ikke saneringen, hvor stedet skiftede matrikel fra nummer 30 til 18. Oprindeligt blev huset bygget for Malerforbundet i Danmark. I 1970erne blev bygningen besat af slumstormerne, som i 1972 etablerede Stengade 30 som natklub og spillested. I 1996 blev huset registreret som bevaringsværdi af Kulturarvsstyrelsen.

Bygningen er i dag ejet af Københavns Ejendomme.

Referencer

Eksterne henvisninger 
 Stengade.dk

Spillesteder i København
Etableret i 1972
Ophørt i 2009
Etableret i 2010
Nørrebro
Billund Centret

Billund Centret er et kulturhuskompleks bygget i Billund, 1973. Centret indeholder bl.a. bibliotek, musikskole, børnehave, teatersal, café, udstillingssal samt Billund Kirke. I centret findes desuden Lokalhistorisk Forening for Grene Sogn. Tæt ved Billund Centret står skulpturen Træet i Billund skabt af billedkunstneren Sven Dalsgaard i 1975.

Eksterne henvisninger 
 Billund Centrets website

Kulturcentre i Danmark
Centret
Bygninger, konstruktioner og anlæg i Billund Kommune
Dennis Cagara

Dennis Mengoy Cagara (født 19. februar 1985 i Brøndbyøster) er en tidligere dansk fodboldspiller af filippinsk afstamning, der spillede venstre back. Cagara har repræsenteret Danmark på flere ungdomslandshold.

Karriere 
Hans fodboldkarriere begyndte i Brøndby IF som 4 årig og i 2002 fik han som blot 17 år fik sin senior debut under Michael Laudrup og han skiftede til tysk fodbold i 2004. Her fik han sin debut mod Bayern München og efterfølgende år blev han udlejet til Dynamo Dresden i 2. Bundesligaen hvor han havde utrolig stor succes. Men 2 akillessene skader og knap 18 mdr. pause blev han i 2007 udlejet til FC Nordsjælland. Den følgende sommer skiftede han permanent tilbage til Danmark og FC Nordsjælland hvor han var fastmand i hele perioden. I februar 2010 skiftede Cagara på fri transfer til AGF på en kontrakt varende et halvt år pga. en forskerordning som gjorde han skulle udlands igen. Cagara er pt. tilknyttet Hørsholm Usserød IK, som positionstræner i deres elitemiljø.

Grundet sine filippinske rødder (han har dansk mor og filippinsk far) er Dennis Cagara ved flere lejligheder blevet kontaktet af det filippinske fodboldforbund og spurgt om han vil spille for det filippinske landshold. Hvor han har optrådt flere gange.

Dennis har en ældre bror, Sunny Cagara, der er entertainer og har deltaget i Talent 2009.

Familie 
Han har en storebror, Sunny Go Cagara er en dansk tryllekunstner og entertainer af filippinsk afstamning (født 11. december 1980 i Brøndbyøster), som er blevet landskendt gennem sine optrædener i TV-shows som Scenen er din (2006) og Talent 2009 på DR1.

Referencer

Eksterne Henvisninger 

Fodboldspillere fra Danmark
Fodboldspillere fra FC København
Fodboldspillere fra Hertha BSC Berlin
Fodboldspillere fra Dynamo Dresden
Fodboldspillere fra FC Nordsjælland
Fodboldspillere fra AGF
Personer fra Brøndby
Fodboldspillere fra Randers FC
Fodboldspillere fra Lyngby Boldklub
Fodboldspillere fra Karlsruher SC
Fodboldspillere fra Hvidovre IF
U-Matic

U-Matic (21. juni, 1986 – ultimo 1991) – københavnsk spillested og eksperimenterende kultursted i Vestergade 10 (under caféen "Krasnapolsky"). U-Matic's profil var live musik, performance, videodiskotek, videobiograf, film, kortfilm, diasshow og eksperimenterende lys, der hver måned sattes af en ny lysdesigner mv. (U-Matic blev senere omdøbt til Club Einstein).

Spillesteder i København
Indre By (København)
Parlophone

Parlophone Records Limited (også kendt som Parlophone Records og Parlophone) er et større tysk-britisk pladeselskab grundlagt i Tyskland i 1896 som Parlophon af selskabet Carl Lindström AG. Den britiske afdeling af selskabet blev grundlagt den 8. august 1923 som The Parlophone Co. Ltd. og opnåede i 1920'erne et ry som det førende pladeselskab for jazzmusik. Den 5. oktober 1926 købte Columbia Graphophone Company Parlophones virksomhed, navn og rettigheder og fusionede senere den 31. marts 1931 med Gramophone Company og dannede derved et nyt selskab 'Electric & Musical Industries Limited', forkortet EMI.

EMI ansatte i 1950 produceren George Martin som vicedirektør for EMI's label Parlophone, og Martin tiltrådte i 1955 som direktør for Parlophone. Martin signede i 1962 orkestret The Beatles fra Liverpool, der tre måneder forinden var blevet afvist af pladeselskabet Decca, da selskabet mente, at "guitargrupper var på vej ud". Med The Beatles senere succes på Parlophone og med andre artister signet af Martin (bl.a. Cilla Black, The Fourmost og The Hollies) blev Parlophone et af verdens mest kendte og prestigefyldte pladeselskaber. I flere år var Parlophone det selskab, der havde udgivet den bedst sælgende single i Storbritannien ("She Loves You") og det bedst sælgende album i Storbritannine (Sgt. Pepper's Lonely Hearts Club Band, begge med The Beatles. I 1964 fik Parlophone 7 singler som nr. 1 på den britisk hitliste og selskabets udgivelser var nr. 1 på den britiske albumhitliste i 40 uger. Parlophone fortsatte som en division af EMI, indtil divisionen den 1. juli 1965 blev lagt ind under Gramophone Co. Ltd., der herefter skiftede navn til EMI Records Limited.

Da Universal Music Group i 2012 planlagde at købe EMI, var det et krav fra konkurrencemyndighederne, at en række af EMIs labels skulle udskilles, herunder Parlophone-lablet. EMI udskilte derfor en række lables til The Parlophone Label Group (PLG), der senere den 7. februar 2013 blev købt af Warner Music Group, der gjorde Parlophone til Warners tredje flagskibs-label sammen med Warner Bros. Records og Atlantic Records.

I nyere tid har Parlophone udgivet bl.a. Coldplay, Lily Allen, Kylie Minogue og Late Of The Pier.

Eksterne henvisninger 

Etableret i 1923
Pladeselskaber fra Tyskland
Jem & fix

jem & fix A/S er en dansk kæde af lavpris byggemarkeder. Kæden beskæftiger over 2300 ansatte og den administrerende direktør hedder Claus Petersen.

Kædens hovedkontor er placeret i Vejle, mens det svenske kontor ligger i Landskrona. I Norge ligger kontoret i Lysaker.

jem & fix åbnede sin første butik i Fredericia i 1988, og konceptet er inspireret af discountbutikkerne i dagligvarebranchen: Central indkøbsstyring, ingen fordyrende service, effektiv udnyttelse af butiksarealet og relativt få varenumre i sortimentet.

I dag har jem & fix 125 butikker i Danmark, 59 i Sverige og 11 i Norge. Butikkerne er indrettet sådan, at alle butikker benytter samme opbygning, så det er nemmere for kunderne at finde rundt.  Kæden af ejet af ejerkredsen bag Harald Nyborg. 

jem & fix blev i 2019 kåret til Danmarks billigste byggemarked for 7. år i træk af Pricerunner.

Referencer

Eksterne henvisninger 
 jem & fix' hjemmeside
 jem & fix' hjemmeside (2019)
 Pricerunners hjemmeside (2019)

Etableret i 1986
Harald Nyborg
Netbutikker i Danmark
Byggemarkedskæder i Danmark
Cabo Delgado (provins)

Cabo Delgado er den nordligste provins i Mozambique. Provinsen har en befolkning på 1.287.814 indbyggere (1997) og et areal på 82.625 km². Pemba er hovedby i provinsen. I tillæg til at grænse til Tanzania, grænser den til provinserne Nampula og Niassa. 

25. september 1964 angreb FRELIMO-soldater med hjælp fra befolkningen i området, en administrativ afdeling i provinsen. Dette angreb markerede begyndelsen på den bevæbnede kamp mod den portugisiske koloniale besættelse i Mozambique.

Provinser i Mozambique
Adeshina Lawal

Adeshina Abayomi Lawal  (født 17. oktober 1984) er en  nigeriansk fodboldspiller, der spiller for den færøske klub Víkingur Gøta.

I 2004 blev Lawal hentet til Vejle Boldklub fra FC Midtjylland. Han fik for alvor sit gennembrud i efteråret 2007, hvor han som oplægger og målscorer var en vigtig brik i klubbens sportslige succes. I vinteren 2008 var Lawal lejet ud til Lyngby Boldklub, men per juni 2009 blev han hentet tilbage til Vejle Boldklub. Her spillede han frem til sommeren 2010. Siden 2013 har han spillet fodbold på Færøerne, først for B36 Tórshavn 2013-2014, derefter for ÍF Fuglafjørður fra 2015-2016 og siden 2017 har han spillet for Víkingur Gøta.

Eksterne henvisninger 
Profil på Faroesoccer
Spillerstatistik  fra Tipsbladet

Fodboldspillere fra Nigeria
Fodboldspillere fra Vejle Boldklub
Fodboldspillere fra Lyngby Boldklub
Fodboldspillere fra FC Midtjylland
Fodboldspillere fra Hobro IK
Fodboldspillere fra B36
Blacklist og whitelist

En blacklist eller sortliste er en liste over uønskede elementer, i modsætning til en whitelist eller hvidliste som indeholder ønskede elementer. Derimellem kan sagtens findes mange elementer som hverken er decideret uønskede eller ønskede.

Både blackliste og whiteliste er et udtryk for anglificering af det danske sprog; blackliste kom ind i det danske sprog i 1962.

Se også 
 Sortlisten over invasive arter i Danmark

Engelske vendinger
Begrebspar
Anouk

Anouk Stotijn-Teeuwe (født 8. april 1975 i Haag) er en hollandsk sangerinde.

Som 16-årig var Anouk med i et rhythm and blues-band, som hun dog forlod efter at være blevet optaget på Rotterdams Rytmiske Konservatorium. Hun dannede sit eget band i 1995 og optrådte ved flere lejligheder sammen med Barry Hay fra Golden Earring. Anouk fik sit egentlige gennembrud med singlen "Nobody's Wife", der var populær og nåede højt på de hollandske hitlister i efteråret 1997. I januar 2002 modtog hun den prestigefyldte Popprijs i Groningen, Holland.

I 2012 blev det offentliggjort, at Anouk skulle repræsentere Holland ved Eurovision Song Contest 2013 i Malmø, og i marts 2013 blev hendes sang, "Birds" offentliggjort. Ved den første semifinale den 14. maj 2013 kvalificerede hun sig videre til finalen den 18. maj med sin sang  og sikrede dermed Holland deres første finaleplads ved Eurovision Song Contest siden 2004. Sangen opnåede en niendeplads i finalen med i alt 114 point.

Diskografi, albums 
 1997 : Together Alone
 1999 : Urban Solitude
 2002 : Lost Tracks
 2003 : Graduated Fool
 2004 : Update
 2004 : Hotel New York
 2006 : Anouk Is Alive
 2007 : Who's Your Momma?
 2008 : Live at GelreDome
 2009 : For Bitter Or Worse
 2011 : To Get Her Together
 2013 : Sad Singalong Songs

Noter

Eksterne henvisninger 

 Officiel hjemmeside

Personer fra Haag
Sangere fra Nederlandene
Hollands Eurovision Song Contest-deltagere
Deltagere ved Eurovision Song Contest 2013